遷陽道中奉寄楊正臣同年
作者：蔡襄
朝代：宋

paragraphs: 名第同一籍，家園連七閩。
何爲別眉宇，於今十四春。
昔子補一尉，扶病走風塵。
歸來解組紱，宴處頤精神。
架書括遺逸，甕酎涵清醇。
東阡與北陌，候問通慇懃。
或言疾良瘉，呼盧氣益振。
或傳近詩句，平淡與古鄰。
語之天下事，塞耳不復聞。
寧當決引去，道固有屈伸。
嗟予仰尺祿，對讎中祕文。
天子誤采拔，指名填諍臣。
力微責任重，百慮加一身。
列章乞便郡，賜告迎慈親。
窮冬過梨嶺，山蹊出幽榛。
俯深下坎井，斗起攀蒼旻。
水石齧晚沙，霜風變朝皴。
粲粲澗中花，孤芳能自珍。
班班雲上鳥，朝鳴亦求羣。
歲晏時節動，天遥客愁新。
去子無跬步，笑語絕燕秦。
作此欲招隠，翻愧林泉人。